Toshkentdagi maktabda 59 yoshli psixolog 9–12 yoshli qizlarga uyatsiz harakatlar sodir etgani aniqlandi

Toshkent shahri Mirobod tumanidagi 158-sonli maktabda psixolog o'quvchi qizlarga nisbatan uyatsiz-buzuq harakatlar sodir etdi. Shahar Ichki ishlar bosh boshqarmasi axborot xizmati holat yuzasidan ma'lumot berdi.
Ma'lum bo'lishicha, 7 aprel kuni Mirobod tumanidagi 158-sonli maktabda 1963 yilda tug'ilgan, shu maktabda psixolog lavozimida ishlovchi Azad Gasanov voyaga yetmagan qizlarga nisbatan uyatsiz-buzuq harakatlar sodir etgani aniqlangan. Holat yuzasidan Jinoyat kodeksining 129-moddasi (O'n olti yoshga to'lmagan shaxsga nisbatan uyatsiz-buzuq harakatlar qilish) bilan jinoyat ishi qo'zg'atilgan.
Gumonlanuvchi A.Gasanov shahar klinik psixiatriya shifoxonasiga joylashtirilgan. Tergov harakatlari davom etmoqda.
Avvalroq O'zbekistonda bolalarga nisbatan uyatsiz-buzuq harakatlar uchun jazo kuchaytirilishi xabar qilingandi. Shuningdek, Toshkent metropolitenida 13 yoshli qizga nomaqbul harakatlar qilgan erkakka jinoyat ishi ochilgan.